Κώστας Μπακογιάννης

Ο **Κώστας Μπακογιάννης** (Αθήνα, 16 Μαρτίου 1978) είναι Έλληνας πολιτικός και πρώην δήμαρχος Αθηναίων (2019-23). Μετά τις εκλογές του 2023 είναι επικεφαλής της αντιπολίτευσης στο συμβούλιο του Δήμου Αθηναίων. Προηγουμένως, είχε υπηρετήσει ως  περιφερειάρχης Στερεάς Ελλάδας (2014-19) και δήμαρχος Καρπενησίου (2011-14).

## Βιογραφία
Ο Κώστας Μπακογιάννης γεννήθηκε στις 16 Μαρτίου του 1978 στην Αθήνα. Είναι γιος του δημοσιογράφου και πολιτικού Παύλου Μπακογιάννη και της υπουργού και βουλευτού της Νέας Δημοκρατίας, Ντόρας Μπακογιάννη. Είναι επίσης εγγονός του πρώην πρωθυπουργού, Κωνσταντίνου Μητσοτάκη και ανιψιός του Κυριάκου Μητσοτάκη, εν ενεργεία πρωθυπουργού. Ο πατέρας του, Παύλος, δολοφονήθηκε στις 26 Σεπτεμβρίου του 1989 από την τρομοκρατική οργάνωση "17 Νοέμβρη".  

Έχει σπουδάσει Ιστορία και Διεθνείς Σχέσεις το 2000 στο Πανεπιστήμιο Μπράουν στο Ρόουντ Άιλαντ των Ηνωμένων Πολιτειών Αμερικής και ολοκλήρωσε τις μεταπτυχιακές του σπουδές στη Δημόσια Διοίκηση και τις Πολιτικές Επιστήμες το 2004 στη σχολή Τζον Φιτζέραλντ Κέννεντυ του Πανεπιστημίου του Χάρβαρντ. 

Υπηρέτησε στις Ειδικές Δυνάμεις του Ελληνικού Στρατού ως καταδρομέας-αλεξιπτωτιστής. 

Διετέλεσε δήμαρχος Καρπενησίου (2011–2014) καθώς και περιφερειάρχης Στερεάς Ελλάδας (2014–2019). 

Παράλληλα, είναι αντιπρόεδρος της Ελληνικής Εταιρίας Τοπικής Ανάπτυξης και Αυτοδιοίκησης, μέλος του European Council on Foreign Relations ενώ συμμετέχει στο συμβούλιο προσωπικοτήτων του Ελληνικού Δικτύου Λύσεων για τη Βιώσιμη Ανάπτυξη των Ηνωμένων Εθνών.

## Επαγγελματική καριέρα

Έχει εργαστεί ως στέλεχος σε Διεθνείς Οργανισμούς, όπως το Ευρωπαϊκό Κοινοβούλιο στις Βρυξέλλες (2000-2001) και η Παγκόσμια Τράπεζα στο Κοσσυφοπέδιο (2005–2006), ενώ διετέλεσε ειδικός συνεργάτης στο υπουργείο Εξωτερικών επί υπουργίας Ντόρας Μπακογιάννη (2006–2008).

Στον ιδιωτικό τομέα εργάστηκε ως σύμβουλος επιχειρήσεων στην Boston Consulting Group (2004-2005), αλλά και ως διευθυντικό στέλεχος και εταίρος σε ιδιωτική εταιρία Επενδυτικών Σχέσεων και Εταιρικής Επικοινωνίας στην Αθήνα (2008–2010).  

## Δήμαρχος Καρπενησίου

Τον Αύγουστο του 2010, ο Κώστας Μπακογιάννης ανακοίνωσε ότι θα είναι ανεξάρτητος υποψήφιος Δήμαρχος στο Δήμο Καρπενησίου στην Ευρυτανία, τόπο καταγωγής του πατέρα του. Στις αυτοδιοικητικές εκλογές της 7ης  Νοεμβρίου 2010, ο Κώστας Μπακογιάννης εκλέγεται Δήμαρχος Καρπενησίου από τον α΄ γύρο με ποσοστό 54,3%.

Κατέστησε το Καρπενήσι τον πρώτο Δήμο σε απορροφητικότητα Ευρωπαϊκών Κονδυλίων αναλογικά με τον πληθυσμό του 

Ως Δήμαρχος Καρπενησίου υλοποίησε το έργο της ανάπλασης του εμπορικού κέντρου  (2011–2014), το οποίο βραβεύτηκε στον Διεθνή Αρχιτεκτονικό Διαγωνισμό «UIA Friendly and Inclusive Spaces Awards – Φιλικοί και Ανοιχτοί Χώροι σε όλους»

## Περιφερειάρχης Στερεάς Ελλάδας

Στις αρχές του 2014, έχοντας ολοκληρώσει τη θητεία του στο Δήμο Καρπενησίου, ο Κώστας Μπακογιάννης ανακοίνωσε ότι θα είναι υποψήφιος Περιφερειάρχης στην Περιφέρεια Στερεάς Ελλάδας. Στις 25 Μαΐου 2014 ο Κώστας Μπακογιάννης αναδείχθηκε νικητής των αυτοδιοικητικών εκλογών με ποσοστό 56,06%, με τον υποψήφιο του ΣΥΡΙΖΑ, Ευάγγελο Αποστόλου δεύτερο.

Ίδρυσε τα Κέντρα Υποστήριξης Επιχειρήσεων που στηρίζουν την επιχειρηματική δραστηριότητα στη Στερεά Ελλάδα . Ξεκίνησε το αναπτυξιακό έργο της εγκατάστασης δικτύων διανομής φυσικού αερίου στα μεγάλα αστικά κέντρα της Περιφέρειας Στερεάς Ελλάδας. Ως περιφερειάρχης ξεκίνησε τη λειτουργία του προγράμματος «Γέφυρα», για τη παροχή υλικής και οικονομικής βοήθειας σε ευαίσθητες κοινωνικές ομάδες του πληθυσμού. Θέσπισε το πρώτο περιφερειακό Film Office για την προσέλκυση εγχώριων και διεθνών παραγωγών . 

## Δήμαρχος Αθηναίων
Στις 5 Νοεμβρίου 2018 ανακοίνωσε την υποψηφιότητά του για τις αυτοδιοικητικές εκλογές του 2019 στην Αθήνα με τον συνδυασμό του «Αθήνα ψηλά». 

Στη συνέχεια, η υποψηφιότητά του υποστηρίχθηκε από τη Νέα Δημοκρατία και το Ποτάμι. 

Στον πρώτο γύρο των εκλογών (26 Μαΐου 2019) έλαβε ποσοστό 42,65%, 88.916 ψήφους και 21 έδρες με συμμετοχή του 58,96% των εγγεγραμμένων ψηφοφόρων, ενώ και στον δεύτερο γύρο (2 Ιουνίου 2019) αναδείχθηκε νικητής έναντι του αντιπάλου του, Νάσου Ηλιόπουλου, με ποσοστό 65,25% και 96.660 ψήφους με συμμετοχή 44,83% των εγγεγραμμένων ψηφοφόρων και είχε αναλάβει τα καθήκοντά του από την 1η Σεπτεμβρίου 2019 εως τις 31 Δεκεμβρίου 2023.

### Υποδομές
Κατά το έτος 2023, ο Δήμος Αθηναίων υπερδιπλασίασε το επενδυτικό του πρόγραμμα, κυρίως για έργα υποδομών.  Έργα των επενδύσεων υποδομών, αφορούν στην ανάπλαση πεζοδρομίων, ανάπλαση αθλητικών εγκαταστάσεων και παιδικών χαρών.

#### Μεγάλος Περίπατος
Τον Μάιο του 2020 ξεκίνησε το έργο "Μεγάλος Περίπατος της Αθήνας" με στόχο την επέκταση πεζοδρομίων σε οδικούς άξονες του κέντρου της Αθήνας, την απαγόρευση κυκλοφορίας οχημάτων σε άλλους όπως η Λεωφόρος Βασιλίσσης Όλγας, και τη δημιουργία ποδηλατοδρόμων και χώρων πρασίνου κατά μήκος των αξόνων αυτών. Παράλληλα, ο Δήμος Αθηναίων ενέκρινε σχέδιο κυκλοφοριακών ρυθμίσεων για το κέντρο της Αθήνας με το οποίο περιόριζε την κυκλοφορία των αυτοκινήτων σε συγκεκριμένους οδικούς άξονες. Για τον σκοπό αυτό εκδόθηκαν και αντίστοιχες υπουργικές αποφάσεις, οι οποίες βασίστηκαν στα πράξεις νομοθετικού περιεχομένου που είχαν εκδοθεί για την επιδημία του covid. Ύστερα από προσφυγή ιδιώτη, οι υπουργικές αυτές αποφάσεις ακυρώθηκαν από το Συμβούλιο της Επικρατείας καθώς θεωρήθηκε ότι οι κυκλοφοριακές ρυθμίσεις δεν σχετίζονταν με την αντιμετώπιση του Covid - 19. 

Το έργο υπέστη αρκετές τροποποιήσεις κατά τη διάρκεια της υλοποίησής του, κόστισε 13 εκατομμύρια ευρώ και διήρκησε περισσότερο από τρία χρόνια με αποτέλεσμα να δεχθεί κριτική για την υπερβολική διάρκεια, την προχειρότητα στο σχεδιασμό και το μεγάλο κόστος. Επίσης, ο δήμαρχος δέχθηκε κριτική για προμήθεια υπερ-κοστολογημένου αστικού εξοπλισμού και για αδιαφανή διαγωνισμό.. O ίδιος δήλωσε για σημεία του έργου πώς "βγήκε και δεν βγήκε". Θεωρείται ότι ο χειρισμός των έργων του Μεγάλου Περιπάτου συνετέλεσε σε σημαντικό βαθμό στην μη επανεκλογή του Κώστα Μπακογιάννη στον δημαρχιακό θώκο.

#### Διπλή ανάπλαση
Τον Ιούλιο του 2022 οριστικοποιήθηκε το έργο της «Διπλής Ανάπλασης» που αφορά στην κατασκευή νέου γηπέδου για τον Παναθηναϊκό στην περιοχή του Βοτανικού και την ανάπλαση της περιοχής του τρέχοντος γηπέδου της ομάδας Απόστολος Νικολαΐδης, με αρχικό εκτιμώμενο χρόνο παράδοσης το 2025, που το 2023 μετατέθηκε για το 2026, κατά την έναρξη των εργασιών στο χώρο του γηπέδου. Η παρέμβαση αφορά περίπου 93 στρέμματα, και θα χρηματοδοτηθεί από το Ταμείο Ανάκαμψης. 

### Ενεργειακή εξοικονόμηση
Κατά το έτος 2022, και με αφορμή την Εισβολή της Ρωσίας στην Ουκρανία το Υπουργείο Οικονομικών εξέδωσε οδηγία για 10% εξοικονόμηση ενέργειας σε σχέση με το 2022. Ο Κώστας Μπακογιάννης ανακοίνωσε ότι η εξοικονόμηση θα επιτευχθεί μέσω τοποθέτησης 42.000 λαμπτήρων LED με στόχο πέρα από την ενεργειακή εξοικονόμηση, τη βελτίωση της ποιότητας του φωτισμού και τη μείωση των δημοτικών τελών. Σύμφωνα με τον ίδιο πρόκειται για το δεύτερο μεγαλύτερο σε εξέλιξη έργο του Δήμου Αθηναίων μετά τη Διπλή Ανάπλαση.

### Καθαριότητα
Από το Σεπτέμβριο του 2019 με πρωτοβουλία του Δημάρχου Αθηναίων Κώστα Μπακογιάννη ξεκίνησε η αναβάθμιση του εξοπλισμού και η εντατικοποίηση των δράσεων καθαρισμού στην πόλη της Αθήνας. Πριν το τέλος του 2019 οι εργαζόμενοι της Διεύθυνσης Καθαριότητας εφοδιάστηκαν με νέες στολές και εξοπλισμό. Κατά τη διάρκεια του 2020 ο Δήμος Αθηναίων εφοδιάστηκε με 35 καινούρια πλυστικά οχήματα, 10 νέες υδροφόρες για καθαριότητα-απολύμανση και 900 καινούργιους κάδους απορριμμάτων. Το 2021 έγινε προμήθεια 37 νέων ηλεκτρικών σκουπών τελευταίας τεχνολογίας και 250 σύγχρονων χειραμαξιδίων οδοκαθαρισμού. Επιπλέον το 2022 τοποθετήθηκαν 2.200 νέοι μεταλλικοί κάδοι απορριμμάτων σε όλες τις Δημοτικές Κοινότητες της Αθήνας.

### Κοινωνικές υπηρεσίες
Κατά τη δημαρχεία του Κώστα Μπακογιάννη λειτούργησε στον δήμο Αθηναίων το *Κέντρο Δημοτικών Ιατρείων* καθώς και τρία νέα δημοτικά Ιατρεία, το *Κέντρο για την Καταπολέμηση της Έμφυλης Βίας και των Πολλαπλών Διακρίσεων*, και το *Κέντρο Ένταξης Μεταναστών*.

Στην ίδια θητεία ξεκίνησε την λειτουργία του το Πολυδύναμο Κέντρο Αστέγων του δήμου Αθηναίων που διευθύνεται από το Κέντρο Υποδοχής και Αλληλεγγύης Δήμου Αθηναίων (ΚΥΑΔΑ). Λειτουργεί ως υπνωτήριο, ξενώνας φιλοξενίας και κέντρο ημέρας. Παράλληλα το 2021 ξεκίνησαν τη δράση τους Μονάδες Εποπετευόμενης Χρήσης Ναρκωτικών σε συνεργασία με τον ΟΚΑΝΑ με στόχο την αποτελεσματική διαχείριση και αντιμετώπιση της χρήσης ναρκωτικών ουσιών. Από τον Απρίλιο του 2020 ο Δήμος Αθηναίων λειτουργεί τον ξενώνα για άστεγους χρήστες «Ιονίς», όπου φιλοξενούνται σε ξεχωριστά δωμάτια 75 χρήστες.

### Αυτοδιοικητικές εκλογές 2023
Ο Κώστας Μπακογιάννης διεκδίκησε και δεύτερη θητεία στον δήμο Αθηναίων, κατά τις αυτοδιοικητικές εκλογές του 2023, με την επίσημη στήριξη της Νέας Δημοκρατίας. Στον α' γύρο των εκλογών στις 8 Οκτωβρίου, ο συνδυασμός του ήρθε πρώτος με ποσοστό 41,35%, με δεύτερο τον συνδυασμό *Αθήνα ΤΩΡΑ* του Χάρη Δούκα, που υποστηρίχθηκε από το ΠΑΣΟΚ - Κίνημα Αλλαγής και έλαβε ποσοστό 14,20%.

Στις 15 Οκτωβρίου, στον β' γύρο των εκλογών,  ο Μπακογιάννης έχασε την δημαρχία λαμβάνοντας το 44,02% των ψήφων, έναντι ποσοστού 55,98% του Δούκα που εξελέγη δήμαρχος Αθηναίων.

Από τη 1η Ιανουαρίου 2024 είναι επικεφαλής της μείζονος αντιπολίτευσης και δημοτικός σύμβουλος στο Δήμο Αθηναίων.

## Παραπομπές


Κατηγορία:Δήμαρχοι Καρπενησίου
Κατηγορία:Οικογένεια Μητσοτάκη
Κατηγορία:Έλληνες περιφερειάρχες
Κατηγορία:Οικογένεια Βενιζέλου
Κατηγορία:Δήμαρχοι Αθηναίων
Κατηγορία:Απόφοιτοι του Πανεπιστημίου Χάρβαρντ